b"\n_START_ARTICLE_\nWebflow\n_START_SECTION_\n\xc3\x9clevaade\n_START_PARAGRAPH_\nWebflow on pilveteenusena k\xc3\xa4ttesaadav tarkvara, mis v\xc3\xb5imaldab programmeerimisoskuseta kasutajatel luua t\xc3\xa4ielikke ja muganduvaid veebilehti. Tarkvara v\xc3\xb5imaldab disaineritel visuaalse toimeti abil saavutada enamiku veebisisu loomisega ja veebilehe jaotusega seotud aspekte. See pakub pikslit\xc3\xa4psusega disainimisv\xc3\xb5imalusi, nagu arvutitele m\xc3\xb5eldud pildindus- ja disainirakendus Adobe Photoshop._NEWLINE_T\xc3\xb6\xc3\xb6riista kasutamise ajal tekitab Webflow automaatselt W3C standarditele vastava HTML-i, CSS-i ja JavaScripti. P\xc3\xb5hinedes Twitteri vabavaralisel veebiarenduse raamistikul Bootstrapil, on Webflow'i kood \xc3\xbchilduv k\xc3\xb5ikide seadmetega ja veebilehitsejatega._NEWLINE_Webflow pakub lisaks veebilehtede disainimisele v\xc3\xb5imalust ka veebilehti majutada. Ettev\xc3\xb5ttel on \xc3\xbcle 100 andmekeskuse ja serveri \xc3\xbcle maailma, mis v\xc3\xb5imaldavad laadida veebilehti hetkega, olenemata k\xc3\xbclastaja asukohast. Webflow kasutab teisej\xc3\xa4rgulise sisuedastusv\xc3\xb5rguna Amazon Web Service (AWS) Cloudfront'i, et saavutada parimat v\xc3\xb5imalikku kiirust. Turvalisuse tagamiseks varustab ettev\xc3\xb5te k\xc3\xb5ik Webflow'is majutatud veebilehed SSL sertifikaatega. Tarkvara kasutaja teiseks variandiks on kogu l\xc3\xa4htekood alla laadida ja majutada seda mujal._NEWLINE_Lisaks saavad kasutajad osta ja m\xc3\xbc\xc3\xbca veebilehti, mis on tehtud antud veebirakenduse vahendusel.\n_START_SECTION_\nKeskkond\n_START_PARAGRAPH_\nVeebilehe disainimiseks m\xc3\xb5eldud keskkond koosneb mitmest osast. Parempoolsel t\xc3\xb6\xc3\xb6riistaribal saab kasutaja muuta veebisisu elemente, selle alla kuuluvad n\xc3\xa4iteks teksti suuruse muutmine, piltide suuruse ja tooni muutmine jpm. Kesksel osal on kuvatud veebileht, kus saab elemente paigutada puksiirimise abil. Vasakpoolsel t\xc3\xb6\xc3\xb6riistaribal on nupud uute lehtede loomiseks, piltide \xc3\xbcleslaadimiseks, s\xc3\xa4tete muutmiseks jne. \xc3\x9clemisel t\xc3\xb6\xc3\xb6riistaribal on kasutajal v\xc3\xb5imalik kuvada veebileht erinevates vaadetes, n\xc3\xa4iteks mobiili- v\xc3\xb5i tahvelarvuti vaates.\n_START_SECTION_\nEttev\xc3\xb5te\n_START_PARAGRAPH_\nWebflow loodi aastal 2013 Vlad Magdalini (Intiut Brainstorm looja), Sergie Magdalini ja Bryant Chou (Vungle endine peadirektor) poolt. Ettev\xc3\xb5tte v\xc3\xb5itis aastal 2013 Y Combinator'i idufirmadele m\xc3\xb5eldud preemia ning on rahastatud Khosla Ventures'i, Tim Draper'i ja teiste investorite poolt._NEWLINE_Teiste veebip\xc3\xb5histe veebilehtede koostamise vahendite hulka kuuluvad n\xc3\xa4iteks Weebly, Squarespace, Webydo."